14 साल पुराने केस में आर्मी के जवान आरोपी थे; 42 दिन तक बंद रही थी घाटी
Jammu Kashmir Shopian Rape Case Update 2009 के शोपियां रेप केस को लेकर जम्मू-कश्मीर प्रशासन ने गुरुवार को दो सरकारी डॉक्टरों को बर्खास्त कर दिया। उन पर दो पोस्टमॉर्टम रिपोर्ट में जानकारी बदलने का आरोप है। सूत्रों से मिली जानकारी के मुताबिक
शोपियां रेप केस में झूठी मेडिकल रिपोर्ट लिखने वाले दो डॉक्टरों को जम्मू-कश्मीर प्रशासन ने बर्खास्त कर दिया है। दोनों डॉक्टरों पर पाकिस्तान के कहने पर पोस्टमॉर्टम रिपोर्ट में जानकारी बदलने का आरोप था, ताकि घाटी में हिंसा भड़काई जा सके और सेना को टारगेट किया जा सके।
30 मई 2009 में जम्मू-कश्मीर के शोपियां में दो महिलाओं आसिया और नीलोफर के शव नदी में मिले थे। पोस्टमॉर्टम रिपोर्ट में दोनों के साथ रेप का दावा किया गया था। रेप का आरोप सेना के जवानों पर लगा था। उस वक्त इस रिपोर्ट के चलते कश्मीर में हिंसा भड़की थी और 42 दिन तक घाटी बंद रही थी।
इस केस में CBI ने 14 दिसंबर 2009 को जम्मू कश्मीर हाईकोर्ट में चार्जशीट पेश की थी। इसमें डॉ. बिलाल अहमद और डॉ. निगहत शाहीन चिल्लू के साथ ही 13 अन्य लोगों पर सबूत से छेड़छाड़ के सबूत मिले थे। सेना के जवानों पर लगाए गए आरोप झूठे निकले थे।
अब जानिए क्या था यह पूरा मामला...
नदी पार करने की कोशिश में डूबी थीं महिलाएं
30 मई 2009 को शोपियां में आसिया और नीलोफर के शव रामबियारा नदी में मिले थे। इनकी मौत पानी में डूबने से हुई थी, लेकिन इनकी मौत को रेप और हत्या बनाने की साजिश रची गई।जम्मू कश्मीर में उस वक्त उमर अबदुल्ला की सरकार थी।
जवानों पर रेप और हत्या के आरोप लगने के बाद महीने भर तक प्रदर्शन चला। दबाव बढ़ने पर पुलिस ने 7 जून 2009 को बलात्कार और हत्या की धाराओं के तहत FIR दर्ज की। राज्य सरकार ने भी रिटायर्ड जज की अध्यक्षता में जांच समिति बनाई।
इस आयोग की रिपोर्ट में पुलिस पर सबूत मिटाने का आरोप था। जिसके आधार पर सरकार ने शोपियां के तत्कालीन SP और डिप्टी समेत चार पुलिस अधिकारियों को सस्पेंड कर दिया। लेकिन घाटी में प्रदर्शन जारी रहा, जिसके कारण केस CBI को सौंपा गया।
रेप साबित करने चिल्लू ने अपना वजाइनल सैंपल दिया था
दिसंबर 2009 में CBI ने 66 पेज की रिपोर्ट जम्मू-कश्मीर हाईकोर्ट में पेश की, इसमें 13 लोग आरोपी थे। आसिया-नीलोफर के कुल 3 पोस्टमॉर्टम हुए। पहली टीम में डॉ. बिलाल और दूसरी टीम में डॉ. चिल्लू शामिल थी। डॉ. चिल्लू ने अपना वजाइनल सैंपल, आसिया का बताकर रिपोर्ट में रेप होना लिखा था।
CBI ने एम्स के डॉक्टर्स डॉ. टीडी डोगरा और डॉ. अनुपमा रैना की फोरेंसिक टीम से शवों को कब्र से निकलवाकर जांच करवाई। दोनों के फेफड़ों में वही डायटम (शैवाल) मिले जो उस क्षेत्र में मौजूद थे, जहां शव पाए गए थे। इतना ही नहीं आसिया के शव में हाइमन भी मौजूद थी।
सीबीआई ने साक्ष्य गढ़ने के आरोप में 6 डॉक्टरों, पांच वकीलों और मृत महिला के भाई समेत दो नागरिकों के खिलाफ चार्जशीट दायर की थी। वकीलों ने ही इन दो लोगों को गवाह बनने मजबूर किया था। इसके बाद 47 दिन तक हिरासत में रखे जवानों को छोड़ा गया था।
मकसद आर्मी के खिलाफ लोगों को भड़काना था 
जम्मू-कश्मीर प्रशासन के एक अधिकारी ने बताया कि डॉक्टरों का मकसद आर्मी के जवानों पर रेप और हत्या का झूठा आरोप लगाकर लोगों को उनके खिलाफ भड़काना था। जांच में यह भी सामने आया है कि तत्कालीन उमर अब्दुल्ला सरकार के एक सीनियर ऑफिसर को इन चीजों के बारे में जानकारी थी, लेकिन सच्चाई दबा दी गई थी।
42 दिन तक बंद रहा था कश्मीर
इस रिपोर्ट के आने के बाद कश्मीर में आर्मी के खिलाफ विरोध प्रदर्शन शुरू हो गए थे। लगभग 42 दिनों तक कश्मीर बंद रहा था। 14 दिसंबर 2009 को जम्मू कश्मीर हाईकोर्ट में CBI ने यह खुलासा कर दियाा था कि दोनों महिलाओं के साथ बलात्कार या हत्या नहीं हुई थी, बल्कि दुर्घटना के कारण उनकी मौत हुई थी।
साजिश का असर- अलगाववादियों ने 7 महीनों में 42 बार हड़ताल की 
जम्मू-कश्मीर से जुड़ी ये खबरें भी पढ़ सकते हैं...
कठुआ रेप-मर्डर केस, SC ने हाईकोर्ट का आदेश रद्द किया
कठुआ रेप-मर्डर केस के आरोपी शुभम सांगरा पर नए सिरे से मुकदमा हुआ है। सुप्रीम कोर्ट ने शुभम को नाबालिग करार देने के निचली अदालत और हाईकोर्ट के आदेश को रद्द कर दिया। कोर्ट ने उसे वयस्क यानी बालिग माना है। पूरी खबर पढ़ें...